b'\n_START_ARTICLE_\nFakulteta za aplikativno naravoslovje v Novi Gorici\n_START_SECTION_\nNekdanja organizacija\n_START_PARAGRAPH_\nFakulteta za naravoslovje (FN) Univerze v Novi Gorici je bila ustanovljena leta 1999 kot \xc5\xa0ola za aplikativno naravoslovje v okviru Politehnike v Novi Gorici. Leta 2006, ko je bil Politehniki v Novi Gorici podeljen status univerze, se je \xc5\xa0ola za aplikativno naravoslovje preimenovala v Fakulteto za aplikativno naravoslovje, leta 2015 pa ob prenovi in raz\xc5\xa1iritvi \xc5\xa1tudijskih programov, ki jih ponuja, v Fakulteto za naravoslovje.\n_START_SECTION_\n\xc5\xa0tudijski programi\n_START_PARAGRAPH_\nFakulteta za naravoslovje od akademskega leta 2016/2017 dalje izvaja Univerzitetni \xc5\xa1tudijski program prve stopnje\xc2\xa0\xc2\xbbFizika in astrofizika\xc2\xab\xc2\xa0kot edini prvostopenjski program s podro\xc4\x8dja astrofizike v Sloveniji. Temeljni cilj programa prve stopnje je posredovati \xc5\xa1tudentom vsa potrebna teoretska in eksperimentalna znanja ter za\xc4\x8detne raziskovalne izku\xc5\xa1nje za nadzorovano raziskovalno delo. Prvostopenjski \xc5\xa1tudij je nadgrajen z Magistrskim \xc5\xa1tudijskim programom druge stopnje\xc2\xa0\xc2\xbbFizika in astrofizika\xc2\xab, ki kljub okvirni usmeritvi na podro\xc4\x8dja astrofizike in fizike trdne snovi nudi \xc5\xa1iroko teoretsko in eksperimentalno osnovo za nadaljevanje \xc5\xa1tudija ali zaposlitev na kateremkoli podro\xc4\x8dju fizike. Obema programoma je podelila javno veljavo Nacionalna agencija Republike Slovenije za kakovost v visokem \xc5\xa1olstvu za maksimalno mo\xc5\xbeno obdobje sedmih let (do 30.9.2022). Med \xc5\xa1tudijem so \xc5\xa1tudenti vpeti v raziskovalno delo v \xc5\xa1estih laboratorijih in centrih Univerze v Novi Gorici (Laboratorij za astrofiziko osnovnih delcev, Laboratorij za fiziko organskih snovi, Laboratorij za ve\xc4\x8dfazne procese, Center za raziskave atmosfere, Laboratorij za raziskave materialov, Laboratorij za kvantno optiko), ki pedago\xc5\xa1ko delo raziskovalno podpirajo. Fakulteta omogo\xc4\x8da izmenjavo kreditnih to\xc4\x8dk ECTS tako med fakultetami in \xc5\xa1olami Univerze v Novi Gorici kot v okviru celotnega visoko\xc5\xa1olskega sistema EU.'